Soveel Suid-Afrikaners stem op Vryheidsdag in die buitelandArgieffoto: Phillip Bruwer Altesaam 29 334 Suid-Afrikaners in die buiteland is geregistreer om Saterdag hulle kruisie te trek vir die 2019- nasionale verkiesing, het die Onafhanklike Verkiesingskommissie (OVK) bekend gemaak. Dié Suid-Afrikaners sal vandag op Vryheidsdag, presies 25 jaar ná die eerste demokratiese verkiesing in 1994, hulle stem laat tel. Só lyk die tien buitelandse missies met die meeste kiesers: Londen, Engeland: 9 084 Dubai, Verenigde Arabiese Emirate: 1 542 Den Haag, Nederland: 1 355 Canberra, Australië: 1 195 Abu Dhabi, Verenigde Arabiese Emirate: 1 061 Wellington, Nieu-Seeland: 927 Dublin, Ierland: 817 Kinshasa, Demokratiese Republiek van die Kongo: 797 New York, Amerika: 605 Doha, Katar: 566 Maroela Media het vroeër berig die stembriewe word verseël en per diplomatieke possak na Suid-Afrika gestuur om in Pretoria getel te word. Kiesers in die buiteland kan slegs op die nasionale stembrief stem. Hulle kry nie provinsiale stembriewe nie. Indien al dié geregistreerde kiesers in die buiteland stem, is dit amper genoeg om ’n volle setel in die parlement vol te maak – en daardie buitelandse stemme gaan tradisioneel met ’n massiewe meerderheid aan die DA, wat in 2014 meer as 84% van die buitelandse stemme getrek het, met die ANC tweede.